SKRIFTLIG FORESPØRGSEL E-1338/01

af Frédérique Ries (ELDR) og Willy De Clercq (ELDR) til Kommissionen

(4. maj 2001)

Om: Palæstinensiske skolebøger

Med hensyn til antisemitisk sprog i tekstbøgerne fra Den palæstinensiske Myndighed erklærede Christopher Patten på plenarmødet i Europa-Parlamentet den 31. januar 2001, at Kommissionen afviste ethvert forsøg på at benytte uddannelsessystemer til fremme af intolerance eller had. Kommissionens bistand havde altid været fokuseret på at fremme en kultur bestående af fred, tolerance og menneskerettigheder i Mellemøsten. Kommissionen havde aldrig tildelt midler til udviklingen af en ny undervisningsplan i skolerne eller til trykning og distribution af skolebøger. Udviklingen af skolernes undervisningsplan og udarbejdelsen af

tekstbøger skete på ansvar af the Palestinian Centre for Curriculum Development. Den palæstinensiske Myndighed havde først sidste år udgivet sine egne tekstbøger, og efter Kommissionens opfattelse var der ikke fundet tegn på anti-semitisk indhold i disse nye bøger.

Den seneste rapport fra Center for Monitoring the Impact of Peace, en ikke-statslig organisation, viser imidlertid, at adskillige af de nye skolebøger for første og sjette klasse, som er offentliggjort af Den palæstinensiske Myndighed, indeholder racistisk og anti-semitisk sprog:

- National uddannelse (National Education), sjette klasse, s. 16, 44.

- Vort smukke sprog (Our beautiful language), sjette klasse, del A, s. 47, 62, 112.

- Islamisk uddannelse (Islamic Education), sjette klasse, del A, s. 68.

- Naturvidenskab (General Science), første klasse, del A, s. 9.

Kan Kommissionen derfor gøre rede for:

1. Hvorfor den fortsat finansierer det palæstinensiske uddannelsessystem, når den begunstigede, nemlig Den palæstinensiske Myndighed, helt klart fremmer værdier, som er i modstrid med det europæiske charter for grundlæggende rettigheder?

2. Hvilke kontrolmekanismer har Kommissionen i betragtning af de enorme vanskeligheder mellem palæstinenserne og det israelske folk indført for at sikre, at midler, der tildeles Den palæstinensiske Myndighed, ikke benyttes til på nogen måde at fremme intolerance eller had.

Svar afgivet på Kommissionens vegne af Christopher Patten

(9. juli 2001)

EU's bistand til det palæstinensiske uddannelsessystem har hovedsagelig drejet sig om infrastruktur, udstyr til skoler og skolebiblioteker, samt direkte støtte til løbende skoleudgifter (lønninger, kantiner mv.).

Bistand til trykning og distribution af nye læsebøger til børn i 1. til 6. klasse, som anført i det ærede medlems forespørgsel, er blevet ydet bilateralt af flere medlemsstater (Irland, Nederlandene og Finland).

Kommissionen vil i den sammenhæng gerne gøre opmærksom på en undersøgelse, der nylig er foretaget af det uafhængige institut Harry Truman Research Institute for the Advancement of Peace om læsebogens rolle i den fredsbevarende indsats i Mellemøsten. Undersøgelsen bekræfter, at de antisemitiske henvisninger i palæstinensiske læsebøger findes i officielle jordanske og egyptiske læsebøger, som siden 1967 også har været anvendt på Vestbredden og i Gaza. Den påpeger også, at i forhold til de egyptiske og jordanske læsebøger er mange af de negative stereotyper af jøder og israelere blevet udeladt i de nye bøger. De israelske myndigheder har selv bekræftet dette over for Kommissionen. Det konkluderes endvidere i undersøgelsen, at israelske læsebøger heller ikke er fri for stereotyper og ensidige fremstillinger af nyere israelsk-palæstinensisk historie.

Kommissionen vil gerne understrege endnu engang, at dens bistand altid har haft til formål at fremme en kultur baseret på fred, tolerance og overholdelse af menneskerettighederne i Mellemøsten. Når Kommissionen modtager en ansøgning om støtte, vurderer den altid, om forslaget falder inden for rammerne af EU's strategi og principper for det pågældende politiske område. Kommissionen beslutter på dette grundlag, om der skal ydes støtte til det pågældende projekt.

Endelig er Kommissionen via de relevante ordninger under MEDA-forordningerne (samarbejdsaftale med tredjelande i Middelhavsområdet) involveret i både programlægning, forberedelse, gennemførelse og overvågning af bistandsprojekterne til fordel for fredsprocessen i Mellemøsten generelt, og i særdeleshed den palæstinensiske myndighed.

Kommissionen gør altid sit bedste for at sikre, at skatteborgernes penge ikke misbruges. Den midlertidige budgetstøtte til den palæstinensiske myndighed under den nuværende krise (60 mio. EUR) er underlagt strenge betingelser, hvis overholdelse kontrolleres af Den Internationale Valutafond (IMF). IMF overvåger den makroøkonomiske gennemførelse af det palæstinensiske sparebudget, herunder fastfrysning af lønninger og restancer. IMF sender månedlige støtteerklæringer til Kommissionen, og på baggrund af disse bliver der foretaget månedlige udbetalinger (10 mio. EUR) af budgetstøttepakken i løbet af de efterfølgende seks måneder.